Diari Oficial de la Generalitat Valenciana


Sumari del DOGV 7996, del 09-03-2017 (2017/1967)

DECRET 20/2017, de 17 de febrer, del Consell, pel qual es regula l'activitat editorial de l'Administració del Consell i el seu sector públic.
---------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2017/02/17/20/dof/vci/html**

### Dades del document

Número de DOGV
:   7996

Data del DOGV
:   09-03-2017

Secció del DOGV
:   I. DISPOSICIONS GENERALS

Número del document
:   2017/1967


Data del document
:   17-02-2017

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 20/2017, de 17 de febrer, del Consell, pel qual es regula l'activitat editorial de l'Administració del Consell i el seu sector públic. [2017/1967]  
PREÀMBUL  
  
L'activitat editorial de les administracions públiques constitueix una ferramenta essencial de l'aproximació de les institucions públiques a la ciutadania, de la difusió de les seues actuacions i, en definitiva, dels requeriments de transparència i rendició de comptes, que troba la seua legitimació competencial tant en la potestat d'autoorganització com en la regulació de les seues normes d'actuació en tant que entitat pública (article 49.1, 1a i 3a, de l'Estatut d'Autonomia de la Comunitat Valenciana), activitat que demana una regulació general a fi de dotar aquella de la necessària coherència i racionalitat, alhora que aclarisca la distribució de funcions entre els distints agents intervinents.  
  
Des de la instauració del nostre autogovern, en el marc de l'organització territorial establida per la Constitució Espanyola de 1978, l'activitat editora de l'Administració del Consell, els seus ens autònoms i la resta de personificacions juridicopúbliques que en depenen, ha trobat suport, acomodament i difusió en la Presidència de la Generalitat, prova fefaent de la importància que per a l'alta institució encarnen les tasques d'edició i difusió de les publicacions, no sols d'índole jurídica, institucional i corporativa, sinó ?principalment- les derivades de l'ús del valencià com a llengua pròpia i oficial, i les referides a la cultura i a l'art de la Comunitat Valenciana en general.  
En aquest sentit, el Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, atribueix a la Secretaria Autonòmica de Presidència, a través de la Direcció General de Relacions amb les Corts, la coordinació i autorització tècnica de les publicacions de les diverses conselleries, organismes, institucions i entitats que en depenguen, que integren el fons editorial de la Generalitat. Aquesta coordinació tècnica s'ha realitzat, i així es continuarà fent segons pretén el present decret, sense perjudici dels criteris d'oportunitat que cada conselleria i els ens que en depenen consideren oportuns.  
  
A més, la necessària adaptació als principis de transparència i accessibilitat de les publicacions de la Generalitat aconsellen l'obertura de la comissió que aquesta norma crea a la societat civil, de tal forma que les persones representants dels diferents sectors que intervenen en el procés d'elaboració, edició i utilització de les publicacions esmentades puguen col·laborar i participar en la planificació i funcionament de l'activitat editorial de l'Administració del Consell i el seu sector públic.  
  
En virtut d'això, de conformitat amb els articles 28.e i 31 de la Llei 5/1983, de 30 de desembre, del Consell, a proposta del president de la Generalitat, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en sessió celebrada el dia 17 de febrer de 2017,  
  
  
DECRETE  
  
CAPÍTOL I  
Disposicions generals  
  
Article 1. Objecte i àmbit d'aplicació  
És objecte del present decret la regulació de la planificació, organització, iniciativa, producció i distribució de l'activitat editorial del sector públic de la Generalitat, i comprén a aquest efecte:  
a) L'Administració del Consell.  
b) El sector públic instrumental de la Generalitat, incloent-hi les fundacions públiques.  
  
Article 2. El fons editorial de la Generalitat  
1. El fons editorial de la Generalitat estarà integrat pel conjunt de publicacions en qualsevol tipus de suport, editades per les entitats referides en l'article anterior, que estiguen disponibles per a la venda al públic.  
2. Queden exclosos de l'àmbit de la present disposició l'edició del Diari Oficial de la Generalitat Valenciana, els suports que formen part de les campanyes publicitàries o divulgatives dirigides al conjunt de la ciutadania, i aquelles publicacions no destinades a la seua difusió al conjunt de la ciutadania, per ser informes o dossiers d'àmbit intern, la publicitat dels quals es regirà pels principis i normes propis de la transparència institucional, sense perjudici de l'aplicació a aquestes de les normes sobre identitat corporativa i, si és procedent, depòsit legal.  
3. Totes les publicacions del fons editorial s'agruparan amb el mateix codi d'ISBN.  
  
Article 3. Principis i criteris tècnics generals  
1. En l'exercici de les funcions en matèria editorial de les conselleries i de la resta d'entitats mencionades a què s'aplica aquest decret, es postularà la racionalitat i la coherència editorial, de manera que totes les publicacions institucionals s'adeqüen a l'interés públic dels sectors de la ciutadania a què es dirigisquen, dins de l'àmbit competencial de la Generalitat, i amb un ús racional dels fons públics. Per a complir els mandats legals i amb l'objectiu de donar una adequada presència a la llengua pròpia i oficial de la Generalitat, rebran una consideració i tractament específics les publicacions en valencià.  
  
2. Així mateix, es procurarà la qualitat i l'homogeneïtat tècnica amb vista a mantindre l'estil, i la presentació corporativa. En especial, es consideraran essencials les normes i pautes que conformen i fomenten la identitat corporativa de la Generalitat. També hauran de respectar-se els principis d'economia i eficiència editorial, accessibilitat per a les persones amb diversitat funcional, sostenibilitat ambiental, transparència a la ciutadania, així com el principi d'igualtat efectiva entre homes i dones.  
  
3. De conformitat amb el que disposa l'article 26.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'aplicació del que disposa el present decret no tindrà cap impacte econòmic en el pressupost de despeses de la Generalitat.  
  
  
CAPÍTOL II  
Organització i funcions  
  
Article 4. Òrgans competents  
1. Les actuacions de caràcter tècnic en matèria editorial de la Generalitat les coordinaran el centre directiu o la direcció general amb competències en matèria de coordinació i autorització tècnica de les publicacions (d'ara en avant, «centre directiu competent»).  
2. A la direcció general amb competències en matèria de coordinació i autorització tècnica de les publicacions li correspondrà específicament:  
a) Elaborar la proposta del Pla editorial de la Generalitat.  
b) Coordinar i vetlar pel compliment dels principis o criteris generals expressats en l'article 3 d'aquest decret, així com implementar el seguiment i l'avaluació dels plans i programes aprovats, per mitjà de l'elaboració d'una memòria anual que serà elevada a la Comissió Tècnica de Publicacions.  
c) Autoritzar, d'acord amb els criteris tècnics enunciats, les publicacions que integren el fons editorial de la Generalitat, de conformitat amb el model que s'adjunta com a annex, així com validar, quan siga procedent, les publicacions que no hagen sigut prèviament autoritzades per raons excepcionals acreditades degudament.  
d) Decidir la reimpressió de publicacions, sense perjudici de l'adopció de la proposta per part dels òrgans i la resta d'ens a què es dirigeix la present norma, i adoptar els criteris per a realitzar l'expurgació del material obsolet.  
e) Prestar suport tècnic als òrgans i ens esmentats per al correcte exercici de les funcions que els són pròpies en matèria editorial.  
  
f) Tramitar el número de depòsit legal, ISBN, ISSN i tots els requisits que siguen necessaris per a l'edició correcta de les publicacions.  
g) Elaborar i editar el catàleg general de publicacions i realitzar les campanyes de difusió i promoció que estime necessàries.  
h) Gestionar el magatzem de publicacions, així com la distribució comercial d'aquestes.  
i) Gestionar el Registre de Publicacions de la Generalitat.  
j) Prestar assessorament i assistència en la maquetació i el disseny dels projectes d'edició de les conselleries i organismes públics afectats per la present disposició, sense perjudici de les competències atribuïdes a altres òrgans en matèria d'imatge institucional.  
k) La fixació o, si és el cas, autorització dels preus de venda al públic i de la tirada de les publicacions.  
l) L'anàlisi, l'avaluació i la creació de llocs i serveis d'internet destinats a la difusió de les publicacions de la Generalitat.  
m) En col·laboració amb les unitats orgàniques amb atribucions específiques, la supervisió tecnològica dels sistemes d'edició de la Generalitat, atenent en especial l'accessibilitat per a les persones amb diversitat funcional.  
  
Article 5. La Comissió Tècnica de Publicacions  
1. Es crea la Comissió Tècnica de Publicacions, òrgan col·legiat adscrit al centre directiu al qual correspon l'aprovació dels programes i plans d'actuació de publicacions, així com l'anàlisi i valoració de les memòries anuals en què es concreten les actuacions editorials proposades per les entitats i institucions de la Generalitat objecte de regulació en aquest decret.  
Així mateix, li competeix emetre un informe previ a l'aprovació del Pla editorial de l'Administració de la Generalitat.  
2. La Comissió Tècnica de Publicacions està formada per:  
La persona titular de la Secretaria Autonòmica de la Presidència, que exercirà la presidència de l'òrgan col·legiat.  
La persona titular del centre directiu competent, que ocuparà la vicepresidència i que actuarà en substitució del president.  
Vocals:  
Les persones titulars de les sotssecretaries de les conselleries i de la Presidència o persones que deleguen.  
La persona titular de la subdirecció general de la Presidència de la Generalitat amb competències en matèria de coordinació i autorització tècnica de les publicacions.  
Una persona representant de les entitats del col·lectiu de persones amb diversitat funcional.  
Una persona representant del sector editorial valencià.  
Una persona representant de la indústria de la impressió valenciana.  
Una persona representant del sector llibrer valencià.  
Una persona representant del sector bibliotecari valencià.  
La persona titular del Servei de Publicacions de l'Administració de la Generalitat, que actuarà com a secretari/ària.  
3. Podran participar en la Comissió Tècnica, amb veu però sense vot, els representants de les institucions autonòmiques estatutàries que exercisquen una activitat editorial.  
4. Els vocals representants dels col·lectius esmentats seran designats per l'Administració a proposta de les corresponents entitats, associacions, col·legis professionals, agrupacions gremials o qualsevol altre tipus d'agrupació representativa d'aquests. En tot cas es respectarà el principi de paritat.  
  
Article 6. Funcionament de la Comissió Tècnica de Publicacions  
El funcionament de la Comissió Tècnica de Publicacions es regirà per les disposicions pròpies del funcionament dels òrgans col·legiats, d'acord amb la normativa bàsica estatal del procediment administratiu, així com per les pròpies normes que, respecte a tal legislació, es donen.  
  
  
Article 7. El programa anual de publicacions  
1. Correspondrà a les conselleries i la resta d'entitats subjectes al present decret elaborar un programa anual de publicacions, que integrarà les publicacions pròpies i les dels distints ens i organismes que en depenguen.  
2. Els programes esmentats s'hauran de remetre al centre directiu competent, amb anterioritat al primer de febrer de cada any, per a ser avaluats tècnicament per la comissió tècnica durant la segona quinzena de febrer.  
  
CAPÍTOL III  
Activitat editorial  
  
Article 8. Iniciativa editorial  
1. Correspon a cada un dels òrgans o entitats subjectes a aquest decret l'edició de nous títols dins de l'àmbit de l'interés públic que els competeix. A aquest efecte, hauran de realitzar les previsions pressupostàries necessàries i les reserves de crèdit corresponents per a atendre les obligacions de pagament derivades de la producció i comercialització editorial.  
2. Cada òrgan o entitat serà responsable del contingut de la publicació, que haurà d'ajustar-se als principis i criteris tècnics recollits en l'article 3 d'aquest decret, així com de la gestió de la contractació, amb estricte compliment del que disposa la vigent legislació de contractació administrativa.  
3. Amb caràcter preceptiu i previ a qualsevol tràmit de contractació, s'haurà de sol·licitar autorització tècnica al centre directiu competent, seguint el model que s'adjunta com a annex. Cada responsable de la iniciativa editorial és responsable també del compliment de la legislació sobre propietat intel·lectual i sobre depòsit legal de publicacions.  
  
4 El centre directiu competent establirà les condicions generals per a les iniciatives editorials que es realitzen en règim de coedició, així com per a la realització d'activitats de patrocini o publicitat de tercers en les obres que formen el fons editorial de la Generalitat.  
  
  
Article 9. Reedicions i reimpressions  
1. Les iniciatives de reeditar o reimprimir una obra correspondran a cada conselleria o òrgan competent de la institució proponent, i serà autoritzada pel centre directiu competent, prèvia comprovació de l'existència d'una demanda que excedisca les previsions inicials efectuades.  
  
2. El centre directiu competent podrà dur a terme la reimpressió d'exemplars, sota demanda, de qualsevol títol pertanyent al fons editorial de la Generalitat per a atendre les peticions que reba.  
  
Article 10. Drets de l'Administració  
Els qui promoguen les publicacions hauran d'acreditar prèviament a l'inici de les tasques de producció la salvaguarda dels drets de l'Administració de la Generalitat sobre aquestes, i procuraran la subscripció i registre dels contractes d'autor, edició, traducció i qualssevol altres relatius a la propietat intel·lectual, per a la qual cosa comptaran amb l'ajuda i el suport tècnic del centre directiu competent.  
  
Article 11. Llengua de les publicacions  
1. Des del centre directiu competent i els altres departaments de publicacions es promourà l'ús del valencià en les publicacions que formen part del fons editorial de la Generalitat.  
2. Es procurarà que les publicacions es duguen a terme bé en edició bilingüe o bé acompanyades d'una traducció. Per a això, es buscarà la fórmula gràfica més adequada o, si és el cas, es facilitarà una versió d'aquesta en format electrònic.  
3. La publicació bilingüe serà obligatòria en les publicacions de caràcter legislatiu, així com en aquelles altres que el seu impacte social o interés general així ho exigisquen.  
  
Article 12. Estil i suport de les publicacions  
1. Els òrgans administratius competents i les seues unitats funcionals procuraran l'assegurament del compliment de les normes reguladores de la identitat corporativa de la Generalitat. Així mateix, vetlaran especialment per l'ús correcte de la llengua, i evitaran, en tot cas, la seua utilització sexista o lesiva dels drets de la infància i la joventut.  
2. Així mateix, promouran la utilització de suports basats en la tecnologia digital, així com de materials d'impressió que, en la mesura que siga possible, preserven el medi ambient.  
  
Article 13. Distribució de les publicacions de la Generalitat  
1. La distribució comercial de les publicacions es durà a terme a través de la llibreria LliG, dependent del centre directiu competent, que prioritzarà la utilització de mitjans telemàtics en els pagaments.  
La distribució comercial es realitzarà a través dels canals següents:  
a) Llibreries LliG d'Alacant, Castelló de la Plana i València.  
b) LliG en línia, http://www.llig.gva.es/.  
c) Quiosc digital (Android i Apple).  
d) Fires del llibre.  
e) Llibreries privades.  
2. La distribució institucional o protocol·lària de cada una de les publicacions correspondrà al departament productor, a proposta d'aquest i autoritzada pel centre directiu competent.  
  
Article 14. Registre de Publicacions  
Es crea, amb finalitats informatives i de transparència en la gestió administrativa, el Registre de Publicacions de la Generalitat. La seua gestió i manteniment correspondrà al centre directiu competent, el qual garantirà que el registre estiga actualitzat i siga accessible en tot moment al públic, i contindrà les dades bàsiques referides a totes les publicacions realitzades per la Generalitat.  
  
Article 15. Reclamacions i sol·licituds d'informació  
Les unitats administratives responsables atendran, de la manera més ràpida, eficaç i proactiva, les reclamacions i sol·licituds efectuades per la ciutadania d'acord amb el principi d'administració oberta.  
  
  
Article 16. Relacions amb la Biblioteca Valenciana Nicolau Primitiu  
Es mantindrà un depòsit diferenciat, d'acord amb les regles de la biblioteconomia, en la Biblioteca Valenciana Nicolau Primitiu, consistent en un exemplar i el màster de totes les publicacions a què fa referència el present decret. Així mateix, es disposarà de forma diferenciada en la pàgina web de l'esmentada entitat autonòmica un vincle o accés distintiu de la llibreria LliG, amb la referència, portada i la resta de dades que pogueren ser d'interés al públic en general, almenys, en valencià, castellà i anglés.  
  
  
DISPOSICIÓ ADDICIONAL  
  
Única. Regularització del fons editorial de la Generalitat  
En el termini d'un any es procedirà a regularitzar el fons editorial de la Generalitat, integrat per les publicacions de tots els organismes i institucions a què es fa referència en l'article 1 del present decret. Amb aquest fi, es comunicarà al centre directiu competent l'inventari dels estocs de cada organisme o institució i la seua ubicació.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que estableix aquest decret.  
  
  
DISPOSICIONS FINALS  
  
Primera. Desplegament reglamentari  
S'autoritza el secretari autonòmic de Presidència per al desplegament del present decret per mitjà de les disposicions que resulten convenients.  
  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Generalitat Valenciana.  
  
València, 17 de febrer de 2017  
  
El president de la Generalitat,  
XIMO PUIG I FERRER


Còpia Permalink ELI